Рат са Бугарима завршен је, али је једна побуна арнаутских племена учинила да се мобилно стање војске продужи. Наоружане арнаутске банде упале су у Метохију и на Косово, пустошећи велики део новоослобођене територије. Када су сузбијени ти упади и успостављен ред прешло се и на организацију управних и судских власти у новоослобођеним крајевима, па је Скупштина указом од 27. септембра сазвана за 1. октобар у редован сазив за 1913. годину. Два дана пре тога прокламацијом Краља Петра извршено је присаједињење нових области Србији.